Šipoš, Michal, poslanec NR SR (2024-02-23):
Ďakujem pekne za slovo, chcel by som pozdraviť, na balkóne máme nejakú návštevu, predpokladám, že študentov, mladých ľudí, takže ich pozdravujem spred tohto pultu, vitajte. Síce je už piatok poobede, vidíte, koľko tu je poslancov v piatok poobede. Ale keď budete mať čas a možno si ma vypočujete, tak vám poviem niečo o zákone, ktorý predkladáme v parlamente a hlavným predkladateľom je Igor Matovič. A tak na začiatok to chcem zarámovať, aby ste možno vedeli, o čom idem hovoriť. Tak naše hnutie SLOVENSKO sa dlhodobo snaží presadzovať na jednej strane protikorupčné veci, aby sa nerozkrádal tento štát a spoločné všetky peniaze daňových poplatníkov. A na druhej strane taký druhý pilier nášho hnutia je prorodinné hnutie, pomáhať rodinám, aby sa mal, malo zmysel na Slovensku v podstate žiť, aby tu boli zdravé rodiny s deťmi a aby hlavne mamy, ktoré vychovávajú deti, boli nejakým spôsobom odmenené. Lebo tak ako aj vy, čo ste na balkóne, máte svojich rodičov, svoju mamu, aj tuná poslanci v pléne, aj ľudia, ktorí to pozerajú, každý z nás vie, a keď mal tú možnosť a mal to šťastie, že mal vlastnú mamu, tak vie, čo tá mama musela obetovať pre to, aby nás dobre vychovala. No a mnoho politikov, hlavne keď je Medzinárodný deň žien alebo keď je nejaký sviatok, tak kde sa spomínajú ženy, alebo majú sviatok nejaké ženy alebo Deň matiek, tak mnoho politikov sa snaží priživiť na tejto téme. To znamená, dávajú si facebookové statusy, píšu krásne, krásne statusy o tom, ako si ženy treba vážiť, ako si matky treba vážiť a dávajú si fotky a hovoria o tom, ako im záleží na mamách, ako im záleží na ženách. No ale potom, keď reálne môžu niečo spraviť pre tie mamy, napríklad aj teraz, keď je v parlamente zákon, ktorý by mohol zabezpečiť to, aby mamy, ktoré vychovávajú deti vo veku do 15 rokov, tak za každé jedno dieťa by mali daňový bonus 100 euro mesačne. To znamená, že by aspoň nejako boli vykompenzované tie ich, tá ich námaha, tá ich obeta pri vychovávaní detí. A je to spravodlivá, je to spravodlivá vec, pretože mamy a ženy, ktoré sa rozhodli byť mamami, tak mnohokrát to materstvo ide na úkor ich kariéry, mnohokrát ide na úkor toho, že by mohli mať nejakú lepšiu vysokú školu, nejaké lepšie vzdelanie, mohli by mať nejakú lepšiu prácu, nejakú lepšiu kariéru, a tým pádom by mohli mať lepšie príjmy a následne, keď budú na dôchodku, tak by mohli mať aj vyšší dôchodok. Tak oni sa rozhodli byť mamami, mať v podstate to najkrajšie povolanie a prídu o tie benefity, prídu o to, aby mohli mať to vzdelanie, ten vyšší plat, následne vyšší dôchodok. A my takýmto zákonom chceme vyrovnať ten nepomer medzi tým, keď niekto nemá deti, alebo mnohokrát sa porovnáva na Slovensku, že muži majú vyššie platy alebo vyššie príjmy ako ženy, tak takto by sme chceli vyrovnať tú nespravodlivosť a zabezpečiť, aby mamy mali aspoň tých 100 euro mesačne daňový bonus. Je to v podstate taký istý mechanizmus, ako sme zaviedli za vlády Igora Matoviča a ja som mal tú česť predkladať jeden z tých návrhov prorodinných riešení, a to bol tehotenský príspevok. Ale počas vlády Igora Matoviča sme presadili daňový bonus na dieťa a v podstate je to obrovská pomoc pre rodiny s deťmi, ktoré majú deti a môžu mať konečne reálny príspevok na výchovu tých detí. Ten príspevok 200 euro sa skladá z dvoch častí, jeden je 60 eur, to je ten prídavok na dieťa, ktorý má v podstate každý, kto má deti a tých 140 eur z tých 200 je daňový bonus, ktorý si môžu pracujúci rodičia uplatniť, a tým pádom majú väčší príjem do rodiny a môžu tie peniaze minúť, v podstate ich míňajú na tie deti. Na výchovu, na základné veci, ktoré tie deti potrebujú. A tak je to správne. Preto som veľmi hrdý, že som súčasťou nášho hnutia SLOVENSKO a môžem aj tuná vystúpiť a povedať o tomto dôležitom a správnom zákone. Ja by som ešte chcel možno v úvode povedať o pár zákonoch, ktoré sme presadili, keď sme boli vo vláde. V rámci tej rodinnej revolúcie, kde sme prinášali nielen ten tehotenský príspevok, nielen daňový bonus na dieťa, ale v rámci rodiny to bol aj mesačný rodičovský príspevok pre rodiča, ktorý nepoberal materské. Je to 345 eur. Rodičovský príspevok pre rodiča, ktorý poberal materské, tiež išiel hore, čiže 473 eur. To sú dnes v podstate mamičky, ktoré sú už po materskej a sú na rodičovskom príspevku, alebo môžu to byť, samozrejme, aj otcovia. Čo sa týka pre tých tehot...,čo sa týka toho zákona, ktorý som predkladal v parlamente, tehotenský príspevok, ktorý je jedinečný v rámci Európy a v rámci sveta a v podstate pomáha tehotným ženám už sa pripraviť na to materstvo a už mať nejaké financie na to, aby si mohli kúpiť nejaké základné veci, alebo zabezpečiť si to zázemie tak, aby to dieťatko mohlo prísť do dobrého prostredia, do pripravenej rodiny, tak tam je tá suma tehotenského príspevku vo výške 1 800 eur, mesačne je to v priemere okolo 300 eur. Ale do toho narodenia, keďže je to od štvrtého mesiaca tehotenstva, tak do tohto narodenia to je1 800 eur pre to dieťa. Ďalší príspevok, ktorý som spomínal, to je to 200 euro mesačne na dieťa. Potom ďalší príspevok, ktorý sme presadili, je 830 eur. Je to príspevok pri narodení aj štvrtého dieťaťa, pretože dovtedy to bolo, len keď sa narodilo prvé, druhé a tretie dieťa, ale pri štvrtom sa už na to nemyslelo. Takže aj to sme presadili, že keď sa v rodine narodí aj to štvrté dieťa, tak dostane tá rodina alebo tá mama 830 eur príspevok. Ďalší príspevok 330 eur bol pre rodiny v hmotnej núdzi. 100 euro príspevok sme presadili v roku 2022 a 2023 na každé nezaopatrené dieťa, a taktiež sme presadili dva týždne platenej otcovskej dovolenky. K tomu bezplatné lieky pre deti do šesť rokov, aj pre ťažko zdravotne postihnutých, a taktiež sme mysleli aj na najlepších študentov vysokých škôl, kde sme presadili 3 000 eur štipendium pre 1 000 najlepších študentov vysokých škôl počas troch rokov štúdia. Toto sú konkrétne návrhy zákonov pre pomoc rodinám, a to sme presadili za tri a pol roka najťažších kríz, ktoré tu na Slovensku boli. Boli to veľmi ťažké časy covidu, kedy sme nevedeli, ako sa tá situácia bude vyvíjať, kedy sme museli obmedzovať jednoducho pohyb ľudí, pretože ten vírus bol tak zákerný a tak silný, že museli sme urobiť radikálne riešenia, aby sa ďalej nešíril, aby ďalej neumieralo stovky ľudí. A ja som veľmi rád, že aj napriek tým ťažkým časom, ktoré sme prežili, či to bola potom následne vojna na Ukrajine, obrovská inflácia, energetická kríza, tak sme aj počas týchto ťažkých tri a pol roka presadili tieto prorodinné riešenia a dnes už konkrétne rodiny s deťmi, mamy, otcovia, tie deti tú pomoc majú. A na to som veľmi hrdý a podarilo sa to fakt za len tri a pol roka. Keby sme možno boli vo vláde plných štyri roky alebo boli ešte ďalšie volebné obdobie, tak tých riešení by bolo omnoho omnoho viac. Ale nevadí. My teraz tieto zákony prinášame do parlamentu, aj keď máme menšinu, aj keď sa nám veľakrát vládni poslanci vysmievajú a tvária sa, že naše zákony neprejdú, ale to dobro, ktoré ide z nášho hnutia v rámci rodín, to nezastavia. Lebo tie zákony presadíme či teraz v opozícii, alebo do budúcna po ďalšom volebnom období. Ja som o tom presvedčený. Pretože ľudia, ktorí vidia tieto skutky, rodiny, ktoré zažili a zažívajú tú pomoc, aj mladí ľudia, aj rodičia, dôchodcovia, babky, dedkovia, ktorí to vidia, čo sme priniesli tým rodinám, aj zvýšené dôchodky v konečnom dôsledku, tak to podľa mňa zanechá stopu a ľudia nebudú mať problém nám uveriť. Keď sme presadili tieto veci, o ktorých som teraz hovoril, tak určite nebude problém veriť, že presadíme aj tie ďalšie veci a presadíme aj ten príspevok, tzv. 100 eur pre mamy mesačne v jednoduchosti povedané, aj či už budeme v opozícii, alebo vo vláde. Teraz je taký zaujímavý, teraz je taký zaujímavý moment tohto zákona, pretože onedlho budú prezidentské voľby. A dnes v pléne tu sedia traja prezidentskí kandidáti, ktorí budú sa musieť vysporiadavať s hlasovaním pri tomto bode, ktorý pomáha mamám. Skutočne pomáha mamám, nie je to len karafiát na MDŽ a odfotenie sa na facebooku alebo nejaký krásny status, ako milujem svoju mamu alebo nejaké pekné videjko, ale toto je konkrétny, konkrétny zákon, ktorý, môže ten poslanec pomôcť tej mame alebo nepomôcť. Ja som veľmi zvedavý, ako sa zachová prezidentský kandidát Andrej Danko pri tomto zákone, ktorý v minulosti párkrát už aj povedal, že a dokonca sa snažil nejakým spôsobom zabrzdiť to šialenstvo, ktoré chcel priniesť minister práce a chceli zobrať rodičom rodičovský dôchodok. Tak povedal, že mama by ho zbila, alebo vyfackala, nejakým takým spôsobom sa vtedy vyjadril. Tak som veľmi zvedavý, ako sa zachová pri hlasovaní o tomto zákone. No a potom tu máme ďalšieho prezidentského kandidáta, favorita volieb, ktorý sa tam už vidí, už si dáva tie krásne bilbordy, kde sa pozerá do tej svojej budúcnosti a je presvedčený, že bude prezidentom, a to je, povedzme si na rovinu, Ficova podržtaška Peter Pellegrini, ktorý bude mať tiež veľmi veľkú dilemu, ako bude hlasovať v utorok, keď budeme o tomto zákone hlasovať. Tak som veľmi zvedavý, ako sa Peter Pellegrini, ktorý sa tiež tak rád prezentuje, ako on si váži ženy a chodí mame vešať záclony, dáva si to na facebook a chváli sa, aký on je šikovný synáčik, tak som veľmi zvedavý, ako on sa zachová pri tomto hlasovaní, ktoré môže konkrétne pomôcť, ale nie jeho mame, ale všetkým mamám na Slovensku. Pretože zákony by sme nemali robiť pre kamarátov, pre nejakú skupinku v tej politickej strane alebo pre len svojich nejakých známych, rodinných príslušníkov. Zákony by sme mali robiť pre všetkých ľudí na Slovensku, tých, ktorých si zaslúžia pomoc. A ja som presvedčený, že každá jedna mama, ktorá sa rozhodla byť mamou, ktorá sa rozhodla ísť do toho ťažkého povolania, ktoré sa volá materstvo, vychovávať to dieťa, dávať mu lásku, dennodennú opateru, či tí poslanci, ktorých tu je 150, či zahlasujú za konkrétnu pomoc týmto mamám. A je to len 100 euro mesačne, daňový bonus. Nie sú to žiadne milióny, miliardy, neviem, aké neskutočné peniaze. Tých 100 eur pre každú mamu na Slovensku sa podľa mňa musí nájsť. A my tie peniaze, ak ich neschválite teraz, kolegovia, vládni poslanci, my tie peniaze nájdeme a keď budeme my mať možnosť byť vo vláde a ľudia nám dajú dôveru, tak my ich presadíme. Čiže je to len otázka času. Je na vás, či to prejde teraz a budete môcť ukázať, že aj vám záleží na mamách, alebo to presadíme potom bez vás a tým mamám pomôžeme neskôr. Takže toto by bolo asi tak na úvod z mojej strany. Ešte mám nejakých šesť minút. Tak by som chcel vám ešte možno spomenúť niektoré dôležité veci, ktoré sa nám podarilo presadiť, keď sme boli, keď sme boli vo vláde, a to je napríklad dlho spomínaná téma seniorov, lebo máme tu jednu politickú stranu, ktorá sa volá SMER. Potom sa tak rozdelila. Už máme aj SMER, aj HLAS, ale v podstate sú to, je to tá istá partia ľudí, len zmenili si názov, polovička z nich a oni sa tak dlho bili do hrude a dávali na bilbordy, že oni chcú trináste dôchodky pre dôchodcov, a to mali tak dlho tému. Ja si pamätám bilbordy ešte s pani Tomanovou niekedy v dvetisícdesiatom. Tak Fico vtedy hovoril, že bude diaľnica do roku 2010 do Košíc z Bratislavy, to nemáme doteraz. Ale oni tak veľmi ľúbivo sa prihovárali dôchodcom, pretože dôchodcov na Slovensku je veľmi veľa a majú taký veľmi pozitívny vzťah, keď sú voľby, tak chodia voliť poctivo a vedia, že tých dôchodcov veľakrát vedia opiť rožkom. Veľakrát ich vedia oklamať doslova takí šmejdi, viete, čo volajú tým dôchodcom a hovoria, že aby im dali teraz peniaze, lebo sa stala nejaká havária ich synovi alebo ich vnúčikovi, a takto oni v podstate veľakrát tých dôchodcov nejakým spôsobom oblbli a dlho sa im darilo klamať dôchodcov, že presadia trinásty dôchodok. No a tak to sľubovali každé voľby a potom to už bolo tak trápne, že tri dni pred voľbami v 2020 roku, čiže 10 rokov po tých sľuboch nevedeli, čo majú robiť, lebo videli, že percentá im veľmi padajú pred tými voľbami, tak sa rozhodli, že v parlamente schvália konečne ten trinásty dôchodok. No najväčšia sranda bola, že už v podstate nemali na to ani žiadne krytie v rámci rozpočtu. Veľa ľudí im to už neuverilo, ale potom sa začali do hrude biť, že oni presadili ten trinásty dôchodok. No zaujímavé je, že nikdy za ich vlád ten trinásty dôchodok nevyplatili tým ľuďom. Až prišlo naše hnutie do vlády v roku 2020 a vtedy sme reálne začali vyplácať dôchodcom peniaze, či už to boli trináste dôchodky, či to bol rodičovský dôchodok, valorizovali sme dôchodky. Očkovací bonus sme dávali dôchodcom, aby sme mali lepšiu zaočkovanosť, aby nezomierali dôchodcovia na covid. Tak to len rýchlo zhrniem, aby to bolo zaznamenané, aby ste to aj vy počuli. 308 miliónov eur – trinásty dôchodok v roku 2023, 273 miliónov eur – rodičovský dôchodok 2023, 530 miliónov eur – valorizácia dôchodkov 2023, 308 miliónov eur – trinásty dôchodok 2022, 260 miliónov eur – očkovací bonus 2022, 198 miliónov eur – štrnásty dôchodok 2022, tam sme dokonca dali nielen trinásty, ale ešte aj štrnásty dôchodok. 308 miliónov eur sme vyplatili ako trinásty dôchodok v roku 2021 a 308 miliónov trinásty dôchodok v roku 2020. Tie dôchodky sme nastavili tak, aby tí dôchodcovia, ktorí majú nižší dôchodok reálny, mali ten trinásty vyšší a tí dôchodcovia, ktorí majú bežný dôchodok vyšší, tak tí mali ten trinásty dôchodok trošku nižší, aby to bolo spravodlivé, aby to bolo hlavne sociálne. No a toto sú len peniaze a milióny eur, ktoré sme vyčlenili pre dôchodcov, keď sme boli my pri, boli sme vo vláde a mali sme možnosť napriek tým obrovským krízam tieto dôchodky vyplácať. A toto už v podstate nikto nášmu hnutiu nezoberie. Ja som veľmi rád, že sme presadili aj ďalšie prorodinné riešenia a veľmi sa teším na hlasovanie o tomto zákone, o ktorom teraz rokujeme, a to je 100 eur pre mamy mesačne a takzvaný daňový bonus pre mamy s deťmi do 15-tich rokov. Takže uvidím, akú výhovorku si nájdu prezidentskí kandidáti, pán Danko a pán Pellegrini. Ako sa k tomuto zákonu zachovajú. Či sa budú vyhovárať na to, že sa im nepáči, lebo že to predložil Matovič, alebo budú hovoriť, že na to teraz nemajú peniaze, alebo budú sa tváriť, že tu nie sú, alebo sa budú snažiť to nejakým spôsobom zakamuflovať, že vlastne prekryjú tu nejakou ďalšou témou, aby sa o tom náhodou nehovorilo. Takže na to som veľmi zvedavý, akú taktiku využijú, ale to hlasovanie v ten utorok o 11-tej o tomto zákone už bude navždy zapísané, ako zahlasoval daný poslanec. Tu sa môže, môžem aj vyzvať a som veľmi zvedavý a chcem osloviť nových poslancov v Národnej rade, ktorí sú prvýkrát poslancami, niektorí tu ešte sedia, že ako oni sa zachovajú. Či budú počúvať toho svojho straníckeho šéfa, ktorý im povie, teraz napríklad Peter Pellegrini, že nemôžeš hlasovať, lebo to, to je z opozície, za toto nemôžeš hlasovať, toto nie, toto nie je pekné, alebo im povedia, páni poslanci, máte voľnú ruku, môžte hlasovať slobodne. To som veľmi zvedavý. Že pán Migeľ sa tu veľmi vysmieva a veľmi sa teší z toho, tak predpokladám, že on bude slobodný, lebo on je taký, on je taký, že vlastne nebude počúvať toho svojho Pellegriniho. On má podľa mňa taký svojský názor. Takže som veľmi zvedavý, pán Migaľ, ako budete hlasovať v utorok. Nič iné neočakávam, asi len to, že nakoniec sklopíte opätky, zrazíte opätky, zasalutujete a urobíte to, čo vám Pellegrini povie. Ale máme tu mladú generáciu, pán Bartek, uvidíme ako on sa zachová. Takže teším sa, kolegovia, ako budete v utorok hlasovať. 100 eur pre mamy... (Prerušenie vystúpenia časomerom.)